C 278/3

KOMISIJAS LĒMUMS

(2018. gada 24. jūlijs)

par Bēgļu atbalsta mehānismu Turcijā, ar ko groza Komisijas Lēmumu C(2015) 9500 attiecībā uz iemaksām Bēgļu atbalsta mehānismā Turcijā

(2018/C 278/03)

PASKAIDROJUMA RAKSTS

Komisijas lēmuma par Bēgļu atbalsta mehānismu Turcijā, ar ko groza Komisijas Lēmumu C(2015) 9500 attiecībā uz iemaksām Bēgļu atbalsta mehānismā Turcijā, pieņemšana

Bēgļu atbalsta mehānisms Turcijā tika izveidots 2015. gadā kā spēcīgs pierādījums ES saistībām atbalstīt bēgļus Turcijā. Tas aptver gan humāno, gan cita veida atbalstu, lai palīdzētu Turcijai bēgļu uzņemšanas centienos. Finansējuma pirmā daļa 3 miljardu euro apjomā mehānisma ietvaros tika piešķirta 2016. un 2017. gadam.

Pirmās daļas piešķīrums Bēgļu atbalsta mehānisma Turcijā ietvaros bija sekmīgs. Visa operatīvās darbības finansējuma summa 3 miljardu euro apjomā tika ieplānota, apstiprināta un par to tika noslēgti līgumi 21 mēneša laikā kopš ES un Turcijas paziņojuma noslēgšanas 2016. gada martā. Otrais gada ziņojums par mehānismu (1) ietver sīkāku informāciju par rezultātiem un kopumā 72 projektu īstenošanu. Ziņojums liecina par taustāmiem rezultātiem. Tas ietver ikmēneša ienākumu atbalstu gandrīz 1,2 miljoniem visneaizsargātāko bēgļu ikmēneša naudas pārvedumu veidā no Ārkārtas sociālās drošības tīkla; turku valodas apmācību 312 000 bērnu bēgļu un mācību materiālus 500 000 studentu; primārās veselības aprūpes konsultācijas gandrīz 764 000 bēgļu un vakcinācijas vairāk nekā 217 000 Sīrijas bēgļu bērniem. Mehānisma pārvaldība arī deva iespēju izveidot partnerības pieeju starp ES un dalībvalstīm, un kopīga pārvaldība nebūtu iespējama bez finansējuma, kas tiek piešķirts tieši no Savienības budžeta.

ES ir nopietni ieinteresēta turpināt iesākto darbu, kas ir izrādījies efektīvs. Šā Komisijas lēmuma mērķis ir nodrošināt, ka mehānisma vērtīgais darbs var turpināties, kā tas izklāstīts ES un Turcijas paziņojumā.

ES un Turcijas paziņojumā tika apstiprināts, ka mehānisma vajadzībām ES līdz 2018. gada beigām piesaistīs vēl 3 miljardus euro, ja tiks izpildīti attiecīgie nosacījumi. Tādējādi, lai nodrošinātu mehānisma projektu turpināšanos un pastāvīgu atbalstu bēgļiem un personām, kas ir tiesīgas saņemt alternatīvu aizsardzību, ir vajadzīgs lēmums par papildu finansējumu. Tāpēc Komisija pieņem lēmumu par otro piešķīrumu 3 miljardu euro apmērā Bēgļu atbalsta mehānismam Turcijā. Saskaņā ar mehānismu piesaistīto budžetu 2016. un 2017. gadā veidoja 1 miljards euro no Savienības budžeta, un 2 miljardi euro bija dalībvalstu iemaksas kā ārējie piešķirtie ieņēmumi. Komisija savā 2018. gada 14. marta lēmumā (2) saglabāja tādu pašu sadalījumu starp Savienības budžetu un ES dalībvalstu iemaksām otrajam piešķīrumam. Pēc turpmākām diskusijām Komisija nolēma, ka 2018.–2019. gadam tā piešķirs 2 miljardus EUR no Savienības budžeta. Dalībvalstis iemaksās 1 miljardu euro kā ārējos piešķirtos ieņēmumus. 18. jūlijā tika atjaunināta Kopīgā izpratne, kas piedāvā regulējumu, kura ietvaros var nodrošināt dalībvalstu iemaksas.

EIROPAS KOMISIJA,

ņemot vērā Līgumu par Eiropas Savienības darbību un jo īpaši tā 210. panta 2. punktu un 214. panta 6. punktu,

tā kā:

(1) ES un Turcijas 2016. gada 18. marta paziņojuma (“paziņojums”) 6. punktā noteikts, ka Savienība līdz 2018. gada beigām Bēgļu atbalsta mehānismam Turcijā (“mehānisms”) nodrošinās papildu 3 000 000 000 euro finansējumu, tiklīdz gandrīz pilnībā būs izmantoti sākotnēji mehānismam piešķirtie 3 000 000 000 euro un ja būs izpildīti attiecīgie noteikumi.

(2) Dalībvalstu valdību pārstāvji 2016. gada 3. februārī izstrādāja Kopīgu izpratni, ar ko izveido pārvaldības un nosacījumu sistēmu Bēgļu atbalsta mehānismam Turcijā starp ES dalībvalstīm un Komisiju (“kopīga izpratne”). Kopīgā izpratne tika atjaunināta 2018. gada 18. jūlijā.

(3) Iemaksu sadalījums pirmajā piešķīrumā bija 1 000 000 000 euro no Savienības budžeta un 2 000 000 000 euro no dalībvalstīm.

(4) Komisijai būtu jānodrošina 2 000 000 000 euro no Savienības budžeta otrajam piešķīrumam. Summa 1 000 000 000 euro apmērā tiks nodrošināta no dalībvalstu iemaksām.

(5) Pakāpeniska palīdzības sniegšana ir atkarīga no izpratnes starp Eiropas Savienību un Turciju pastāvīgas īstenošanas, lai izvērstu savu sadarbību to personu atbalstam, kurām piešķirts pagaidu aizsardzības statuss, un krīzes pārvaldībai saskaņotā veidā.

(6) Atsevišķās dalībvalstu iemaksas būtu jāiekļauj Savienība budžetā kā ārējie piešķirtie ieņēmumi saskaņā ar Eiropas Parlamenta un Padomes Regulu (ES, Euratom) Nr. 966/2012 (3) 21. panta 2. punkta b) apakšpunktu. Komisijai, kura saskaņā ar Līguma 317. pantu ir vienīgā atbildīgā par Savienības budžeta izpildi un kura rīkojas Savienības vārdā, būtu jāsaņem dalībvalstu iemaksu sertifikāti. Ikviens iemaksu sertifikāts, kas izteikts euro, saskaņā ar Komisijas Deleģētās regulas (ES) Nr. 1268/2012 (4) 7. panta 2. punktu ļauj Komisijai pēc minētā sertifikāta saņemšanas darīt pieejamas attiecīgās saistību apropriācijas. Atsevišķajiem iemaksu sertifikātiem jābūt balstītiem uz vienotu paraugu, lai vajadzības gadījumā tos varētu pielāgot konkrētām vajadzībām.

(7) Lēmumi un darbības, kas saistītas ar humānās palīdzības sniegšanu, tiks veiktas saskaņā ar Padomes Regulu (EK) Nr. 1257/96 (5) un Eiropas konsensa par humāno palīdzību principiem (6).

(8) Iepriekš minēto iemeslu dēļ ir attiecīgi jāgroza Komisijas Lēmums C(2015) 9500 (7),

IR NOLĒMUSI ŠĀDI.

1. pants Komisijas Lēmumu C(2015) 9500 groza šādi: lēmuma 4. pantu aizstāj ar šādu: “1. Ar šo mehānismu koordinē summu 3 000 000 000 euro apmērā 2016.–2017. gadam un papildu summu 3 000 000 000 euro apmērā 2018.–2019. gadam.

2. pants 1. Šis lēmums stājas spēkā tā pieņemšanas dienā. 2. To publicēs Oficiālajā Vēstnesī.

Briselē, 2018. gada 24. jūlijā Komisijas vārdā – Komisijas loceklis Johannes HAHN

(1) Komisijas 2018. gada 14. marta paziņojums COM(2018) 91.

(2) Komisijas 2018. gada 14. marta Lēmums par Bēgļu atbalsta mehānismu Turcijā, ar ko groza Komisijas Lēmumu C(2015) 9500 attiecībā uz iemaksām Bēgļu atbalsta mehānismā Turcijā, 2018/C 106/05 (OV C 106, 21.3.2018., 4. lpp.).

(3) Eiropas Parlamenta un Padomes 2012. gada 25. oktobra Regula (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (OV L 298, 26.10.2012., 1. lpp.).

(4) OV L 362, 31.12.2012., 1. lpp.

(5) Padomes 1996. gada 20. jūnija Regula (EK) Nr. 1257/96 par humāno palīdzību (OV L 163, 2.7.1996., 1. lpp.).

(6) Padomes un Padomē sanākušo dalībvalstu valdību pārstāvju, Eiropas Parlamenta un Eiropas Komisijas kopīgais paziņojums “Eiropas konsenss par humāno palīdzību” (OV C 25, 30.1.2008., 1. lpp.).

(7) Kurš grozīts ar 2016. gada 10. februāra Lēmumu C(2016) 855, Komisijas 2017. gada 18. aprīļa Lēmumu C(2017) 2293 un Komisijas 2018. gada 14. marta Lēmumu C(2018) 1500.